ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1494/97 υποβολή: Antoine-Franηois Bernardini (PSE) προς την Επιτροπή (30 Απριλίου 1997)

Θέμα: Νομοθεσία για τους χειριστές ανυψωτικών μηχανημάτων

Προσφάτως, εκπρόσωποι των χειριστών ανυψωτικών μηχανημάτων της Γαλλίας μου εξέθεσαν την κατάσταση του κλάδου τους και, συγκεκριμένα, την γαλλική νομοθεσία που αφορά την εξάσκηση του επαγγελματός τους.

Αυτό το νέο επάγγελμα - μεταφορά των κινητών γερανών-που προέκυψε από τις ανάγκες των βιομηχανιών, των οικοδομικών επιχειρήσεων και των δημοσίων έργων αντιμετωπίζει, στη Γαλλία, λυσσώδη ανταγωνισμό λόγω περιοριστικής εθνικής νομοθεσίας η οποία δεν έχει καθόλου εξελιχθεί εδώ και 25 περίπου χρόνια.

Για τον λόγο αυτό, επισύρω την προσοχή της Επιτροπής στις συνέπειες του νομοθετικού κενού επί του θέματος, οι οποίες προκαλούν στρέβλωση του ανταγωνισμού.

Μπορεί να αναφέρει η Επιτροπή εάν προτίθεται να εναρμονίσει τους κανόνες που ρυθμίζουν τα θέματα μεταφορών τέτοιων μηχανημάτων οι οποίες θεωρούνται μόνον στη Γαλλία ως μεταφορές ειδικού κινδύνου και λόγω αυτού υπόκεινται σε καταχρηστικούς περιορισμούς;

Απάντηση του κ. Kinnock εξ ονόματος της Επιτροπής (17 Ιουνίου 1997)

Η Επιτροπή έχει υπόψη τις εθνικές και τοπικές διαφορές των αδειών κυκλοφορίας για κινητούς γερανούς. Τα οχήματα αυτά δεν εμπίπτουν στο πεδίο εφαρμογής της κοινοτικής νομοθεσίας που καθορίζει η οδηγία 96/53/ΕΚ για τα μέγιστα επιτρεπόμενα βάρη και τις μέγιστες επιτρεπόμενες διαστάσεις κυκλοφορίας ((ΕΕ L 235 της 17.9.1996. )).

Βάσειτων πληροφοριών των αρχών των κρατών μελών, η Επιτροπή έχει καταλήξει στο συμπέρασμα ότι η άδεια για τα οχήματα αυτά είναι καλύτερα να ανατίθεται σε εθνικές και τοπικές αρχές δεδομένου ότι αυτές βρίσκονται σε καλύτερη θέση προκειμένου να αποφανθούν για προβλήματα που ανακύπτουν σχετικά με τις υποδομές και την οδική ασφάλεια.
ΓΡΑΠΤΗ ΕΡΩΤΗΣΗ E-2042/97 υποβολή: Bill Miller (PSE) προς την Επιτροπή (13 Iουνίου 1997)

Θέμα: Φιλανθρωπικές οργανώσεις

Σχεδιάζει η Επιτροπή να θεσπίσει ευρωπαϊκή νομοθεσία για να περιορίσει τη δράση ψεύτικων φιλανθρωπικών οργανώσεων;

Απάντηση του κ. Παπουτσή εξ ονόματος της Επιτροπής (16 Ιουλίου 1997)

Το εν λόγω θέμα δεν εμπίπτει στην αρμοδιότητα της Επιτροπής.
ΓΡΑΠΤΗ ΕΡΩΤΗΣΗ E-1617/97 υποβολή: Josι Valverde Lσpez (PPE) προς την Επιτροπή (7 Μαΐου 1997)

Θέμα: Εισαγωγή φαρμακευτικών προϊόντων

Βάσει του κανονισμού 467/97 της 3ης Μαρτίου 1997 ((ΕΕ L 71 της 13.3.1997, σελ. 1. )) το Συμβούλιο επέκτεινε την ατελή μεταχείριση για ορισμένα φαρμακευτικά ενεργά συστατικά που φέρουν «διεθνή μη κατοχυρωμένη ονομασία» (ΙΝΝ) από την Παγκόσμια Οργάνωση Υγείας (Π.Ο.Υ).

Είναι η Επιτροπή σε θέση να μας πληροφορήσει σχετικά με το ποιος αναμένεται να είναι ο όγκος των εισαγωγών που θα πραγματοποιηθούν βάσει της εφαρμογής του κανονισμού αυτού και τι επιπτώσεις θα υπάρξουν για την ευρωπαϊκή βιομηχανία;

Απάντηση του Sir Leon Brittan εξ ονόματος της Επιτροπής (16 Ιουνίου 1997)

Δεν υπάρχουν διαθέσιμα εμπορικά στοιχεία σχετικά με τον όγκο των εισαγωγών φαρμακευτικών προϊόντων που καλύπτει ο κανονισμός 467/97 ((ΕΕ L 71, 13.3.1997. )). Το γεγονός αυτό οφείλεται στον ιδιαίτερο χαρακτήρα των εν λόγω προϊόντων για τα οποία δεν έχουν συλλεχθεί χωριστά στατιστικά στοιχεία. Ωστόσο, οι προβλεπόμενες στον εν λόγω κανονισμό επιπτώσεις της ατελούς μεταχείρισης των εξεταζόμενων προϊόντων στην ευρωπαϊκή βιομηχανία αναμένεται να είναι θετικές, διότι:

- προβλέπεται φθηνότερη πρόσβαση για τα σχετικά ενεργά συστατικά 7

- η ευρωπαϊκή βιομηχανία αποτελεί καθαρό εξαγωγέα φαρμακευτικών προϊόντων.

Πράγματι, η βιομηχανία αντιμετώπισε ευνοϊκά τη διάταξη περί ατελούς μεταχείρισης όχι μόνο λόγω της φθηνότερης πρόσβασης στα ενεργά συστατικά, αλλά και λόγω των δυνατοτήτων εξαγωγής στις Ηνωμένες Πολιτείες, την Ιαπωνία και τον Καναδά όπου επίσης παρέχεται παρόμοια ατελής μεταχείριση για τα προϊόντα αυτά.
ΓΡΑΠΤΗ ΕΡΩΤΗΣΗ E-1227/97 υποβολή: Evelyne Gebhardt (PSE) προς την Επιτροπή (7 Απριλίου 1997)

Θέμα: Διακρίσεις εις βάρος πολιτών της Ένωσης στην Ομοσπονδιακή Δημοκρατία της Γερμανίας

Στην Ομοσπονδιακή Δημοκρατία της Γερμανίας απαιτείται για συγκεκριμένες διοικητικές διαδικασίες όπως π.χ. η δήλωση ενός αυτοκινήτου στις αρμόδιες για την χορήγηση άδειας αρχές, βεβαίωση ταχυδρομικής διεύθυνσης στην Ομοσπονδιακή Δημοκρατία της Γερμανίας, η οποία αναγράφεται συνήθως στα διαβατήρια. Όμως δεδομένου ότι στα διαβατήρια της Μεγάλης Βρετανίας δεν αναγράφεται η διεύθυνση οι βρετανοί πολίτες δε διαθέτουν τέτοιου είδους αποδεικτικό στοιχείο. Οι γερμανικές αρχές απαιτούν λοιπόν ένα πιστοποιητικό κατοικίας από τις αρμόδιες αρχές το οποίο θα πρέπει να έχει εκδοθεί το αργότερο τρεις μήνες νωρίτερα. Η έκδοση του εν λόγω πιστοποιητικού συνδέεται με την καταβολή σημαντικών τελών, με αποτέλεσμα, σε ακραίες περιπτώσεις, οι κάτοικοι της Ένωσης στα διαβατήρια των οποίων δεν αναγράφεται η διεύθυνση, να είναι αναγκασμένοι να καταβάλλουν τα εν λόγω τέλη κάθε τρεις μήνες προκειμένου να τους χορηγηθεί το εν λόγω πιστοποιητικό.

1. Είναι η Επιτροπή της άποψης ότι βάσει των εν λόγω στοιχείων πρόκειται για μια περίπτωση διακρίσεων εις βάρος πολιτών της Ένωσης;

2. Θεωρεί η Επιτροπή ότι η θέσπιση ενός εναρμονισμένου ευρωπαϊκού διαβατηρίου θα αποτελούσε ένα κατάλληλο μέτρο για την αντιμετώπιση των καθημερινών διακρίσεων εις βάρος πολιτών της Ένωσης που ζούν σε ένα άλλο κράτος μέλος;

Απάντηση του κ. Monti εξ ονόματος της Επιτροπής (3 Ιουνίου 1997)

Η Επιτροπή θεωρεί ότι μια δικαστική αρχή μπορεί κατά τρόπο θεμιτό να εξακριβώνει τον τόπο κατοικίας του πολίτη, ιδίως σε περίπτωση διοικητικού διαβήματος που συνεπάγεται διοικητικές αρμοδιότητες σε άλλη χώρα.

Όσον αφορά τις διαδικασίες για την προσκόμιση πιστοποιητικου κατοικίας, εάν ο πολίτης δεν διαθέτει κανένα στοιχείο ταυτότητας στο οποίο να αναγράφεται η διεύθυνσή του, δεν φαίνεται δυσανάλογη και μεροληπτική η συμπεριφορά των αρχών να ζητούν από τον πολίτη μία πρόσφατη βεβαίωση κατοικίας.

Ωστόσο, η Επιτροπή παραδέχεται ότι θα ήταν δυνατό να αποφευχθούν ανάλογες χρονοβόρες και πολυδάπανες διαδικασίες εάν οι κάρτες διαμονής των πολιτών της Ένωσης που εκδίδονται στη Γερμανία περιελάμβαναν επίσης τη διεύθυνση του κατόχου, όπως συμβαίνει με το δελτίο ταυτότητας που εκδίδεται για τους γερμανούς πολίτες. Στη δεύτερη αυτή περίπτωση, πρόκειται για πλαστικοποιημένη κάρτα που περιέχει μια φωτογραφία και ένα οπτικό στίγμα, για την πρόληψη των παραχαράξεων, επί του οποίου τοποθετείται αποκολλώμενο σήμα με την τελευταία διεύθυνση του κατόχου.

Προς το παρόν, η διεύθυνση του κατόχου δεν συγκαταλέγεται μεταξύ των ενδείξεων που πρέπει υποχρεωτικά να αναγράφονται στην κάρτα διαμονής των πολιτών της Ένωσης. Η Επιτροπή εξετάζει το ενδεχόμενο πρότασης για την εναρμόνιση των καρτών διαμονής που εκδίδονται για τους πολίτες της Ένωσης και τους πολίτες τρίτων χωρών που υπάγονται στο κοινοτικό δίκαιο.
ΓΡΑΠΤΗ ΕΡΩΤΗΣΗ E-0584/97 υποβολή: Alexandros Alavanos (GUE/NGL) προς το Συμβούλιο (25 Φεβρουαρίου 1997)

Θέμα: Διώξεις στελεχών της αντιπολίτευσης στην Αλβανία

Οι δικαστικές αρχές, με την παρότρυνση της αλβανικής κυβέρνησης, έχουν απαγγείλει κατηγορίες κατά των ηγετών της αντιπολίτευσης του Σοσιαλιστικού κόμματος Ρετζέτ Μεΐντάνι, του Σοσιαλδημοκρατικού κόμματος Σκεντέρ Γκινούσι, της Δημοκρατικής Συμμαχίας Αρμπέν Ιμάμη και άλλων ηγετών των κομμάτων, ως άμεσα υπεύθυνων για τα βίαια επεισόδια που ακολούθησαν την κατάρρευση του παρατραπεζικού συστήματος, γεγονός για το οποίο είχε προειδοποιηθεί η αλβανική κυβέρνηση από το Διεθνές Νομισματικό Ταμείο.

Λαμβάνοντας υπόψη το ατελές πολιτικό σύστημα που επικρατεί σ' αυτή τη χώρα με την ουσιαστική έλλειψη Συντάγματος και υπενθυμίζοντας τα επανειλημμένα ψηφίσματα του Ευρωπαϊκού Κοινοβουλίου για τα ανθρώπινα δικαιώματα στην Αλβανία και την αποφυλάκιση του ηγέτη του Σοσιαλιστικού κόμματος Φάτος Νάνο που παρά τις διεθνείς πιέσεις εξακολουθεί να βρίσκεται στις φυλακές, ερωτάται το Συμβούλιο σε τι συγκεκριμένες ενέργειες θα προβεί για να σταματήσουν οι νέες απαράδεκτες διώξεις του καθεστώτος, για την αποφυλάκιση του Φάτος Νάνο καθώς και για την αποκατάσταση δημοκρατικού Συντάγματος και όλων των δημοκρατικών ελευθεριών στην Αλβανία.

Απάντηση (14 Ιουλίου 1997)

Το Συμβούλιο χαιρετίζει την εξαγγελία του Προέδρου Μπερίσα ότι αμνηστεύει τον κ. Φάτος Νάνο στις 16 Μαρτίου 1997 μετά την αποφυλάκισή του μαζί με άλλους φυλακισμένους σε συνέχεια της δήλωσης του Αλβανού υπουργού δικαιοσύνης ότι δεν μπορεί να εγγυηθεί για την ασφάλειά τους λόγω της αναρχίας που επικρατεί σε όλη τη χώρα.

Το Συμβούλιο πιστεύει ότι ο σχηματισμός κυβέρνησης εθνικής Συμφιλίωσης άνοιξε το δρόμο σε μια εύρυθμη δημοκρατία και στο κράτος δικαίου στην Αλβανία.

Το Συμβούλιο συμμετέχει ενεργά στις προσπάθειες παροχής βοήθειας στην Αλβανία για να επιστρέψει η χώρα στην πολιτική σταθερότητα και να προετοιμαστεί η διαξαγωγή νέων εκλογών τον Ιούνιο, για να αποκατασταθεί η εσωτερική ασφάλεια καθώς και για να παρασχεθεί ανθρωπιστική βοήθεια, και για συνεργασία με διεθνή πιστωτικά ιδρύματα γαι την υποστήριξη ευρύτερων οικονομικών μεταρρυθμίσεων.

Οι προσπάθειες αυτές διεξάγονται κυρίως μέσω της Διεθνούς Συμβουλευτικής Αποστολής στην Αλβανία, η οποία άρχισε να λειτουργεί με πρωτοβουλία του Συμβουλίου και συνεστήθη εντός του συντονιστικού πλαισίου του ΟΑΣΕ προκειμένου να δίνει τη γνώμη της σε ανθρωπιστικά, οικονομικά, πολιτικά θέματα και σε θέματα που άπτονται της ασφάλειας. Οι προσπάθειες των πολιτών απαιτούν συνεχή συνεργασία και συντονισμό από διεθνείς φορείς όπως η Ενωση, ο ΟΑΣΕ και το Συμβούλιο της Ευρώπης, που διαδραματίσουν καθένα το ρόλο του στους αντίστοιχους τομείς αρμοδιότητάς του.
ΓΡΑΠΤΗ ΕΡΩΤΗΣΗ E-1637/97 υποβολή: Doeke Eisma (ELDR) προς την Επιτροπή (14 Μαΐου 1997)

Θέμα: Πρωτοβουλία της Πορτογαλίας με στόχο τη νομιμοποίηση της χρήσης ναρκωτικών

Έχοντας υπόψη την πρωτοβουλία της Επιτροπής υπέρ της εκπόνησης διεθνούς σύμβασης για τη νομιμοποίηση της χρήσης ναρκωτικών μπορεί να ανακοινώσει η Επιτροπή:

1. Εάν έχει λάβει γνώση της εν λόγω πρωτοβουλίας της Πορτογαλίας υπέρ της εκπόνησης διεθνούς σύμβασης για τη νομιμοποίηση της χρήσης ναρκωτικών;

2. Πώς κρίνει την εν λόγω πρόταση; Συμμερίζεται την άποψη ότι καθίσταται αναγκαία μία διεθνής σύμβαση η οποία να νομιμοποιεί τη χρήση ναρκωτικών;

3. Εάν μπορεί να διευκρινίσει το περιεχόμενο των προτάσεων που διετύπωσαν ο Πρόεδρος Sampaio και ο Πρόεδρος του Πορτογαλικού Κοινοβουλίου, κ. Almeida Santos;

Απάντηση του κ. Santer εξ ονόματος της Επιτροπής (30 Ιουνίου 1997)

1. Η Επιτροπή δεν είναι ενήμερη για τέτοιου είδους πρωτοβουλία.

2. Η Επιτροπή παραπέμπει το αξιότιμο μέλος του Κοινοβουλίου στην απάντηση που έδωσε στην γραπτή ερώτηση Ε-1112/96 ((ΕΕ C 322, 28.10.1996. )) του κ. Fernandez Albor, στην οποία γίνεται σαφές ότι είναι αναρμόδια για το ζήτημα της νομιμοποίησης της χρήσης ναρκωτικών.

3. Πολιτική της Επιτροπής είναι να μη σχολιάζει τις δημόσιες δηλώσεις πολιτικών στα κράτη μέλη.
ΓΡΑΠΤΗ ΕΡΩΤΗΣΗ P-1956/97 υποβολή: Leonie van Bladel (UPE) προς την Επιτροπή (28 Μαΐου 1997)

Θέμα: Παλαιστίνιοι στη συνοριακή περιοχή μεταξύ Λιβύης και Αιγύπτου

Από τον Οκτώβριο 1995 μερικές εκατοντάδες διαμένοντες στη Λιβύη Παλαιστίνιοι είναι αναγκασμένοι να μένουν σε καταυλισμούς κατά μήκος των συνόρων με την Αίγυπτο.

Πρόσφατα οι αρχές της Λιβύης διέλυσαν καταυλισμό 250 Παλαιστινίων.

1. Μπορεί η Επιτροπή να αναφέρει ποιά είναι η τύχη των Παλαιστινίων που διαμένουν στη συνοριακή περιοχή μεταξύ Λιβύης και Αιγύπτου;

2. Μπορεί η Επιτροπή να αναφέρει ποιά είναι η τύχη των 250 Παλαιστινίων που πρόσφατα μεταφέρθηκαν πίσω στην Τρίπολη;

Απάντηση του κ. Marνn εξ ονόματος της Επιτροπής (18 Ιουνίου 1997)

1. Σύμφωνα με τις πληροφορίες που έχει λάβει μέχρι σήμερα η Επιτροπή, το πρόβλημα των Παλαιστινίων που παραμένουν στα σύνορα Λιβύης-Αιγύπτου έχει επιλυθεί πλήρως. Οι πληροφορίες αναφέρουν ότι, κατά τη διάρκεια της τελευταίας υπουργικής συνόδου του Αραβικού Συνδέσμου που πραγματοποιήθηκε στο Κάιρο στις 30-31 Μαρτίου 1997, ο Πρόεδρος Αραφάτ απέσπασε τη συμφωνία των λιβυκών αρχών να επιτρέψουν την ασφαλή επιστροφή των τελευταίων Παλαιστινίων που έχουν παγιδευτεί στην περιοχή των συνόρων. Πριν από την επίτευξη της συμφωνίας αυτής, οι περισσότεροι πληγέντες Παλαιστίνιοι κατόρθωσαν να διαφύγουν, είτε στη Δυτική Όχθη και τη Λωρίδα της Γάζας, είτε σε άλλες αραβικές χώρες.

2. Η Επιτροπή δεν έχει λάβει αναφορές, ιδίως εκ μέρους των μη κυβερνητικών οργανώσεων που παρακολούθησαν ενεργά το πρόβλημα αυτό, σχετικά με την τύχη των Παλαιστινίων στους οποίους επετράπη εκ νέου η είσοδος στη Λιβύη.
ΓΡΑΠΤΗ ΕΡΩΤΗΣΗ P-1812/97 υποβολή: Karl Habsburg-Lothringen (PPE) προς την Επιτροπή (20 Μαΐου 1997)

Θέμα: Ευαίσθητες περιοχές

Μπορεί να επιβεβαιώσει η Επιτροπή ότι καταβάλλονται επί του παρόντος προσπάθειες για να χαρακτηριστούν ορισμένες περιοχές των Άλπεων, όπως, λ.χ., οι περιοχές Brenner και St Gotthard, ως ευαίσθητες ζώνες, με όλες τις συνέπειες που θα είχε ένας τέτοιος χαρακτηρισμός, λ.χ. την επίδραση της οδηγίας για την καταβολή διοδίων;

Συμμερίζεται η Επιτροπή την άποψη ότι το αποτελεσματικό και απαραίτητο αυτό μέτρο θα πρέπει να επεκταθεί ώστε να ισχύει και για άλλες περιοχές που επιβαρύνονται από την υπερβολική κυκλοφορία οχημάτων και οι οποίες διασχίζουν ιδιαίτερα ευαίσθητες από οικολογική άποψη περιοχές, όπως είναι τμήματα οδών στις κορυφές της οροσειράς Tauern και σήραγγες μέσω των Άλπεων;

Απάντηση του κ. Kinnock εξ ονόματος της Επιτροπής (18 Ιουνίου 1997)

Η πρόταση της Επιτροπής για οδηγία του Συμβουλίου σχετικά με την επιβάρυνση των βαρέων οχημάτων μεταφοράς εμπορευμάτων για τη χρήση ορισμένων υποδομών ((COM(96) 331 τελικό )) περιλαμβάνει όντως τις ενδεδειγμένες διατάξεις για επιβάρυνση στην περίπτωση χρήσης ευαισθήτων οδών σε περιοχές όπου η παροχή και η χρήση οδικών υποδομών συνεπάγεται δαπάνες μεγαλύτερες του μέσου όρου στην Κοινότητα. Προβλέπεται ότι οι περιοχές που εμπίπτουν στην κατηγορία αυτή θα πρέπει να χαρακτηρίζονται από υψηλή περιβαλλοντική ευαισθησία που ενδέχεται να επηρεασθεί αρνητικά από την έντονη κυκλοφορία.

Ωστόσο,εν αναμονή της γνώμης του Κοινοβουλίου, οι πρόοδοι που έχουν συντελεσθεί μέχρι σήμερα κατά την εξέταση της πρότασης της Επιτροπής στο Συμβούλιο υποδηλώνουν ότι μεγάλος αριθμός των κρατών μελών αντιμετωπίζει δυσκολίες με την έννοια των ευαισθήτων οδών και τις συνακόλουθες αυξήσεις επιβαρύνσεων. Κατά συνέπεια ο διάλογος επικεντρώνεται στο κατά πόσον το σύστημα επιβάρυνσης για τους εντατικά χρησιμοποιούμενους δρόμους στις Άλπεις θα πρέπει να διαφέρει τα ισχύοντα στην υπόλοιπα Κοινότητα.

Η Επιτροπή θα επιθυμούσε επίσης να προσθέσει ότι η οδηγία του Συμβουλίου 96/62/ΕΚ για την εκτίμηση της ποιότητας του περιβάλλοντος αέρος και για τη διαχείρισή του ((ΕΕ L 296 της 21.11.1996 )) προβλέπει ότι τα κράτη μέλη καθορίζουν ζώνες και κοινότητες στις οποίες παρατηρείται υπέρβαση των ορίων ποιότητας για τον αέρα ή στις οποίες υπάρχει κίνδυνος να παρατηρηθεί αντίστοιχη υπέρβαση. Για τις ζώνες αυτές και τις αντίστοιχες κοινότητες, προβλέπεται υποχρεωτική σύνταξη και εφαρμογή προγραμμάτων δράσης, που ενδέχεται να περιλαμβάνουν, ανάλογα με την περίπτωση, και μέτρα για την οδική κυκλοφορία.
ΓΡΑΠΤΗ ΕΡΩΤΗΣΗ E-1686/97 υποβολή: Wolfgang Kreissl-Dφrfler (V) προς την Επιτροπή (20 Μαΐου 1997)

Θέμα: Εξαγωγή παλαιών ενδυμάτων στον Τρίτο Κόσμο

Διαθέτει η Επιτροπή πληροφορίες, σχετικά με πόσοι τόννοι παλαιών ενδυμάτων (και παλαιών υποδημάτων) εξάγονται ετησίως από την ΕΕ στον Τρίτο Κόσμο; Ποιά κράτη ανήκουν στις κύριες εισαγωγικές χώρες;

Έχει εκπονήσει η Επιτροπή μελέτες για τις επιπτώσεις αυτής της εξαγωγής παλαιών ενδυμάτων στην κλωστοϋφαντουργία και την βιομηχανία υποδημάτων των εισαγωγικών χωρών; Σε ποιό βαθμό είναι συμβατό αυτό το εμπόριο με παλαιά ενδύματα της ΕΕ με τους στόχους της αναπτυξιακής πολιτικής της ΕΕ;

Απάντηση του κ.Pinheiro εξ ονόματος της Επιτροπής (25 Ιουνίου 1997)

Η συνδυασμένη ονοματολογία στην οποία βασίζονται οι στατιστικές εξωτερικού εμπορίου της Κοινότητας, κατατάσσει στον κωδικό προϊόντων 6309 00 00, τα μεταχειρισμένα ενδύματα και άλλα μεταχειρισμένα είδη. Η ομάδα αυτή προϊόντων περιλαμβάνει τα είδη από υφαντικές ύλες και τα υποδήματα που φέρουν καταφανή ίχνη χρησιμοποίησης και τα οποία παρουσιάζονται χύμα ή σε μπάλες καθώς, επίσης, και τα λευκά είδη κρεβατιού και τα καλύμματα επίπλων. Δεν είναι, ως εκ τούτου, δυνατό να εκτιμηθούν οι συναλλαγές που αντιπροσωπεύουν τα χρησιμοποιημένα ενδύματα και υποδήματα.

Ο πίνακας, ο οποίος περιλαμβάνει το σύνολο των εξαγωγών μεταχειρισμένων ειδών που πραγματοποίησε η Κοινότητα κατά τη διάρκεια των τριών τελευταίων ετών διαβιβάζεται απευθείας στο Αξιότιμο Μέλος του Κοινοβουλίου και στην Γενική Γραμματεία του Κοινοβουλίου.

Κατά τη διάρκεια της περιόδου 1993-1995, οι εξαγωγές ανήλθαν, κατά μέσο όρο, σε 340.000 τόνους.

Η Επιτροπή γνωρίζει τους κινδύνους που είναι δυνατόν να προκαλέσουν οι εξαγωγές χρησιμοποιημένων ενδυμάτων και υποδημάτων στις οικονομίες των αναπτυσσομένων χωρών. Από ό,τι γνωρίζει η Επιτροπή, δεν υπάρχει πρόσφατη μελέτη που να δεικνύει πιθανές αρνητικές επιπτώσεις των εν λόγω εξαγωγών σε ορισμένες χώρες, όσον αφορά, ιδίως, την τελική χρήση αυτών των εξαγωγών (για σκοπούς ένδυσης, ανάκτηση της πρώτης ύλης για να χρησιμοποιηθεί σε νέο προϊόν) και την επίδρασή τους σε ορισμένα τοπικά προϊόντα και στις τιμές.
ΓΡΑΠΤΗ ΕΡΩΤΗΣΗ E-1658/97 υποβολή: Nikitas Kaklamanis (UPE) προς την Επιτροπή (14 Μαΐου 1997)

Θέμα: Έκθεση για τα Ναρκωτικά στην Ευρώπη

Το άρθρο 18 του Κανονισμού 302/93 ((ΕΕ L 36 της 12.2.1993, σελ. 1. )) για την ίδρυση του «Ευρωπαϊκού Κέντρου για την παρακολούθηση των Ναρκωτικών και της Τοξικομανίας» αναφέρει ότι η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και το Συμβούλιο Υπουργών για την πορεία των δραστηριοτήτων του Κέντρου σε σχέση με την εξέλιξη της εξάπλωσης της χρήσης ναρκωτικών στην Ε.Ε., πριν τις 31.10.1996.

Θα ήθελα να πληροφορηθώ από την Επιτροπή αν έχει ετοιμασθεί μια τέτοια έκθεση και, αν όχι, τους λόγους για τους οποίους έγινε αυτό.

Απάντηση της κας Gradin εξ ονόματος της Επιτροπής (4 Ιουνίου 1997)

Η έκθεση ((COM(97)146. )) πεπραγμένων του Ευρωπαϊκού Κέντρου για την παρακολούθηση των Ναρκωτικών και της Τοξικομανίας κατά την περίοδο 1994-1996 καταρτίστηκε από την Επιτροπή και διαβιβάστηκε στο Κοινοβούλιο, στο Συμβούλιο καθώς και, προς ενημέρωση, στην Οικονομική και Κοινωνική Επιτροπή και στην Επιτροπή Περιφερειών.
ΓΡΑΠΤΗ ΕΡΩΤΗΣΗ E-0644/97 υποβολή: Claudio Azzolini (UPE), Guido Podestΰ (UPE) και Antonio Tajani (UPE) προς το Συμβούλιο (10 Μαρτίου 1997)

Θέμα: Πρόγραμμα Raffaello

Υπενθυμίζοντας το άρθρο 128 της Συνθήκης Μάαστριχτ, στο οποίο δίδεται νέο βάρος στον τομέα του πολιτισμού και γίνεται μνεία δράσεων παροχής κινήτρων στο πεδίο αυτό. Αναφερόμενοι στις διάφορες συνεδιάσεις και συζητήσεις για το Πρόγραμμα Raffaello και ειδικό.τερα στην τελευταία τριμερή συνεδρίαση Συμβουλίου, Επιτροπής και Ευρωπαϊκού Κοινοβουλίου στις 21.1.1997.

Ερωτάται το Συμβούλιο ποιοι είναι οι αντικειμενικοί λόγοι καθυστέρησης της έγκρισης ενός προγράμματος παρόμοιας σημασίας και συγκεκριμένα γιατί η πρόταση προϋπολογισμού των86 εκατομμυρίων Ecu εκ μέρους του Ευρωπαϊκού Κοινοβουλίου για το Πρόγραμμα Raffaello δεν έγινε δεκτή, όπως δεν έγινε δεκτή και η πρόταση της Επιτροπής που μείωνε τις πιστώσεις σε 57 εκατομμύρια Ecu, και το Συμβούλιο προτείνει μόνο 30.

Ερωτάται επίσης ποιοι είναι οι λόγοι για τους οποίους προτείνεται ένα πρόγραμμα διετούς διάρκειας με ενδεχόμενη παράταση για μια ακόμη διετία, αντί να προταθεί απευθείας ένα τετραετές, έχοντας επίγνωση ότι ο κίνδυνος διακοπής των δράσεων που έχουν αναληφθεί στο πλαίσιο του Προγράμματος Raffaello ενδέχεται να θέσει σε κίνδυνο την επιτυχία του ίδιου του προγράμματος.

Απάντηση (14 Ιουλίου 1997)

1. Η διαδικασία έγκρισης του προγράμματος που αναφέρουν οι αξιότιμοι βουλευτές έχει ανασταλεί προς το παρόν, διότι το Συμβούλιο αναμένει τη συμφωνία του Ευρωπαϊκού Κοινοβουλίου γαι τη σύγκληση της επιτροπής συνδιαλλαγής, σύμφωνα με τις διατάξεις του άρθρου 189 Β παράγραφος 3 της συνθήκης ΕΚ.

2. Το άρθρο 128 της συνθήκης, το οποίο αναφέρουν οι αξιότιμοι βουλευτές, επιβάλλει ομόφωνη απόφαση του Συμβουλίου. Επομένως, το αποτέλεσμα στο οποίο κατάληξε το Συμβούλιο στην κοινή του θέση όσον αφορά τη χρηματοδότηση είναι το αποτέλεσμα που στάθηκε δυνατόν να εγκριθεί ομόφωνα.

3. Λαμβάνοντας υπόψη το γεγονός ότι στον προϋπολογισμό της Κοινότητας για το 1996 είχαν εγγραφεί 10 εκατομ. ECU σχετικά με δραστηριότητες του ιδίου τύπου με το πρόγραμμα Raphael το Συμβούλιο ενέκρινε ότι το 1996 μπορεί να θεωρηθεί ως προπαρασκευαστικό έτος του προγράμματος.

Συνεπώς το Συμβούλιο ενέκρινε μια τετραετή διάρκεια του προγράμματος από την 1η Ιανουαρίου 1997.

Το Συμβούλιο δεν πρότεινε διετές πρόγραμμα αλλά τετραετές με ρήτρα ναθεώρησης μετά από δύο χρόνια προτάσει της Επιτροπής με βάση τη δημοσιονομική κατάσταση και τα αποτελέσματα που θα σημειωθούν στην πρώτη φάση του προγράμαμτος. Το δημοσιονομικό κονδύλι που προέβλεψε το Συμβούλιο είναι 30 εκατομ. ECU για τέσσερα χρόνια.
ΓΡΑΠΤΗ ΕΡΩΤΗΣΗ E-0913/97 υποβολή: Mihail Papayannakis (GUE/NGL) προς την Επιτροπή (12 Μαρτίου 1997)

Θέμα: Έρευνες σχετικά με τη ΣΕΒ

Μπορεί η Επιτροπή να με ενημερώσει για το στάδιο στο οποίο ευρίσκονται οι έρευνες σχετικά με τη ΣΕΒ; Πιο συγκεκριμένα θα ήθελα να γνωρίζω εάν έχει εξετασθεί η περίπτωση να έχουν χρησιμοποιηθεί κρεατάλευρα (όπως αυτά που ήδη είχαν χρησιμοποιηθεί στη βοοτροφία) στην εκτροφή άλλων, εκτός των βοοειδών, ζώων ή σε ιχθυκαλλιέργειες (σολωμού κλπ.) στην Ευρώπη και αν υπάρχουν κάποιες πρώτες διαπιστώσεις ή αναλύσεις σχετικά με τις συνέπειες μιας τέτοιας πρακτικής;

Απάντηση του κ. Fischler εξ ονόματος της Επιτροπής (16 Μαΐου 1997)

Λεπτομέρειες για το ερευνητικό πρόγραμμα που πραγματοποίησε η Κοινότητα έχουν ήδη διαβιβαστεί στην προσωρινή επιτροπή έρευνας. Περαιτέρω πρόσκληση υποβολής προτάσεων στο πλαίσιο του προγράμματος FAIR δημοσιεύτηκε στις 17 Δεκεμβρίου 1996 μμε προθεσμία λήξης τις 14 Φεβρουαρίου 1997. Υποβλήθησαν 23 προτάσεις για σχέδια τα οποία εξετάζονται προς το παρόν.

Όσον αφορά τη χρησιμοποίηση κρεατάλευρων και οστεάλευρων για τις ζωοτροφές, οι δοκιμές που πραγματοποιήθηκαν στο Ηνωμένο Βασίλειο απέδειξαν ότι τα άλλα είδη κρεατοπαραγωγών ζώων, και ιδίως οι χοίροι κα τα πουλερικά, δεν είναι ευπαθή στην πρόσληψη από το στόμα υψηλών συγκεντρώσεων του παράγοντα της σπογγώδους εγκεφαλοπάθειας (ΣΕΒ). Τα προβατοειδή όμως ανέπτυξαν την ασθένεια σε παρόμοια πειράματα και μολυσματικό υλικό έχει ληφθεί από τους ιστούς τους. Η Επιτροπή δεν έχει υπόψη της την πραγματοποίηση παρόμοιων πειραμάτων σε ψάρια. Σε πρόσφατες δημοσιεύσεις έχει αναφερεθεί ότι ορισμένα είδη ψαριών πράγματι έχουν τη φυσιολογική πρωτεΐνη πρίον, η οποία συναντάται στα είδη θηλαστικών και πτηνών. Μη φυσιολογική πρωτεΐνη πρίον, η οποία συνδέεται με τις νόσους αυτές, δεν έχει βρεθεί στα ψάρια. Είναι, ωστόσο, λογικό να υποτεθεί ότι τα ψάρια θα μπορούσαν να αναπτύξουν ευπάθεια αλλά δεν υπάρχουν στοιχεία μέχρι σήμερα ότι ανέπτυξαν τη νόσο. Ένα σχέδιο που έχει υποβληθεί στο πλαίσιο του προγράμματος FAIR στοχεύει στη διερεύνηση της ευπάθειας των ψαριών στις μεταδοτικές σπογγώδεις εγκεφαλοπάθειες.

Η Επιτροπή, επειδή δεν υπάρχουν οριστικά δεδομένα, είναι της άποψης ότι απαιτείται ένα υψηλό επίπεδο προστασίας για όλα τα είδη τα οποία εισέρχονται στην ανθρώπινη αλυσίδα τροφών. Για το σκοπό αυτό, η Επιτροπή εξέδωσε την απόφαση 94/382/ΕΚ της 27ης Ιουνίου 1994 με την οποία απαιτούνται ελάχιστοι παράμετροι για την επεξεργασία των ζωικών αποβλήτων και η οποία άρχισε να ισχύει την 1η Ιανουαρίου 1995 ((ΕΕ L 172 της 07.07.1994. )). Η απόφαση αυτή αναθεωρήθηκε με γνώμονα πιο πρόσφατα στοιχεία, και ακόμα αυστηρές παράμετροι εφαρμόστηκαν από την 1η Απριλίου 1997 ((Απόφαση 96/449ΕΚ - ΕΕ L 184 της 24.07.1996. )). Επιπλέον, η Επιτροπή, βασιζόμενη στις συμβουλές της Επιστημονικής Κτηνιατρικής Επιτροπης, πρότεινε επίσης την απομάκρυνση συγκεκριμένων συστατικών κινδύνου από τις ζωοτροφές σε όλη την Κοινότητα. Ωστόσο, η πρόταση αυτή απορρίφθηκε με απλή πλειοψηφία από το Συμβούλιο στις 17 Δεκεμβρίου 1996. Η Επιτροπή, προς το παρόν, εξετάζει την απαραίτητη συνέχεια που θα πρέπει να δοθεί στο θέμα αυτό.